ZAPISNIK

4. seje **SVETA ZAVODA** Vrtca Tržič, ki je bila v torek, 7. 3. 2017, ob 17. uri v zbornici enote Palček.

Prisotni člani sveta zavoda:

Jure Zadnikar – predsednik Sveta zavoda Vrtca Tržič, predstavnik staršev, Vesna Polajnar – podpredsednica sveta zavoda Vrtca Tržič, predstavnica zaposlenih Vrtca Tržič, Urška Jerman – predstavnica zaposlenih Vrtca Tržič, Marija Langus – predstavnica zaposlenih Vrtca Tržič, Mira Čemažar – predstavnica zaposlenih Vrtca Tržič, Andreja Pogačnik – predstavnica zaposlenih Vrtca Tržič, Nevenka Cotelj – predstavnica občine ustanoviteljice, Maja Meglič Klemenčič – predstavnica staršev, Anže Perčič – predstavnik občine ustanoviteljice, Anton Kramarič – predstavnik občine ustanoviteljice, Senta Lorenčič – predstavnica staršev

Drugi prisotni: mag. Nataša Durjava – ravnateljica Vrtca Tržič, Metka Kočar – računovodkinja Vrtca Tržič, Kristina Lindav – poslovna sekretarka Vrtca Tržič, zapisnikar

**DNEVNI RED:**

1. Pregled zapisnika in realizacija sklepov zadnje seje (Jure Zadnikar).
2. Potrditev sklepov 2. korespondenčne seje (sprejeta Pravila vzgojno-varstvenega zavoda Vrtec Tržič) in 3. korespondenčne seje (sprejeto Poročilo o popisu za leto 2016) (Jure Zadnikar).
3. Preklic veljavnosti Poslovnika delovanja Centralnega sveta staršev Vrtca Tržič (Urška Jerman)
4. Sprejem Letnega poročila Vrtca Tržič za leto 2016 (priloga 1) (Nataša Durjava, Metka Kočar).
5. Potrditev Finančnega plana za leto 2017 (priloga 2) (Metka Kočar).
6. Ugotavljanje delovne uspešnosti ravnateljice v letu 2016 (Jure Zadnikar).
7. Prošnja strokovne delavke za izobraževanje v lastnem interesu v delovnem času (Nataša Durjava)
8. Razno.

**Ad 1.**

Predsednik sveta zavoda Vrtca Tržič je pozval k potrditvi dnevnega reda in po soglasni potrditvi prešel na pregled zadnjega zapisnika. Pripomb na zapisnik ni bilo.

**Sklep:** Zapisnik 3. seje Sveta zavoda Vrtca Tržič je bil sprejet.

**Ad 2.**

Predsednik je predstavil sklepa nedavnih korespondenčnih sej. Pojasnil je svoje pomisleke glede Pravil vzgojno-varstvenega zavoda Vrtec Tržič, ki jih kot predsednik ne želi podpisati, saj se ne strinja s členom, ki govori o volitvah predstavnikov staršev v svet zavoda, saj meni, da omejuje kandidaturo in je zato protiustaven. Že pred časom je poslal vprašanje na pristojno ministrstvo, od koder pa je dobil nezadosten odgovor, zgolj prepis iz zakona. Predlaga, da do konkretnejšega odgovora s strani ministrstva, kako naj vrtec zagotovi enakomerno zastopanost staršev vseh enot, Pravila vzgojno-varstvenega zavoda Vrtec Tržič podpiše podpredsednica sveta Vesna Polajnar. Nevenka Cotelj je povedala, da so pravila v skladu z obstoječo zakonodajo (ZOFVI).

Mira Čemažar pove, da je enak problem zastopanosti v svetu zavoda tudi pri predstavnikih zaposlenih, ker prihaja do menjav kadra med enotami. Urška Jerman odgovarja, da starši ne menjajo enot kot zaposleni. Da bi zagotovili zastopanost, bi se morali dogovarjati na nivoju enote. Težave v tem ne vidi, saj se lahko zadeve dodatno zapiše v novi Poslovnik sveta staršev. Opozarja, da je sklep korespondenčne seje veljaven in je Pravila vzgojno-varstvenega zavoda Vrtec Tržič potrebno podpisati.

Sklep 2. korespondenčne seje je bil potrjen, podpredsednica Sveta zavoda Vrtca Tržič Vesna Polajnar je podpisala sprejeta pravila.

Jure Zadnikar je pozval še k potrditvi sklepa 3. korespondenčne seje. Sklep 3. Korespondenčne seje je bil potrjen.

Ad 3.

Urška Jerman je povedala, da je Poslovnik delovanja Centralnega sveta staršev Vrtca Tržič brezpredmeten, ker Centralni svet staršev ne obstaja več, se niti ne bo več sestajal, saj zakonsko ni predviden, zato je predlagana razveljavitev.

**SKLEP:** Razveljavitev Poslovnika delovanja Centralnega sveta staršev Vrtca Tržič je bila soglasno potrjena.

Ad 4.

Ravnateljica je pri predstavitvi Letnega poročila Vrtca Tržič za leto 2016 poudarila, da je ponosna, da je ravnateljica Vrtca Tržič, kljub temu, da ji očitajo teoretičnost, a moč vrtca in kazanje navzven potrjuje, da delo obrodi sadove. Izpostavila je dve nagradi za mednarodno sodelovanje, Zlati kabel, ki ga podeljuje nacionalna agencija CMEPIUS, in pred tem mednarodna nagrada Peyo Yavorov za promoviranje branja med mladimi, obe sta nagradi za eTwinning projekt. Nadaljevala je, da se časovna obremenjenost za opravljanje delovnih nalog le še veča, v pomoč ji je delovna ekipa uprave in strokovni delavci, ki delajo visoko strokovno. Ob njenem prihodu je bilo veliko manj delavcev, starih med 50 in 60 let, to je problematična situacija, ki jo vsako leto izpostavlja, tudi letos je temu tako in stanje še bolj zaskrbljujoče kot pretekla leta. Ravnateljica je poudarila, da je zato potreben en dodatni delavec za nadomeščanje bolniških odsotnosti, za katerega bo vrtec tudi zaprosil ob pripravi novega kadrovskega načrta. Strokovni delavci se trudijo in v obstoječih pogojih dela zagotavljajo visoko kakovost dela.

Veliko truda je vloženega v predstavitve v lokalnem okolju in širše, imamo poglobljene evalvacije in dobro poskrbljeno za otroke s posebnimi potrebami, česar posebej ne izpostavljamo navzven. S tem se uspešno soočamo, ker smo pridobili kadre – zunanje sodelavce, ker imamo dobre povezave z institucijami, od koder prihajajo. Navezala se je na logopedsko obravnavo otrok, pri tej temi so se nedavno tega združili z ravnatelji osnovnih šol in z zdravstvenim domom, imeli so skupni sestanek in iščejo sistemske rešitve – da bodo vsi otroci imeli opravljeno detekcijo govorno-jezikovnih motenj, ki je bila dve šolski leti že organizirana v vrtcu, zdaj pa bo to rešeno sistemsko, v bodoče tudi s pomočjo logopeda v vrtcu.

Andreja Pogačnik, ki je vodja enega izmed petih strokovnih starostnih aktivov (SSA) je na željo ravnateljice predstavila delo le-teh. Povedala je, da je v tem šolskem letu 5 aktivov, v posameznem aktivu je torej le 5-6 oddelkov in se aktivnost članov SSA zagotavlja v kar največji meri. Udeležujejo se izobraževanj Šole za ravnatelje, vsi aktivi sledijo rdeči niti Letnega delovnega načrta – kulturna dediščina in opismenjevanje, vodje pa imajo odprte roke pri izbiri dejavnosti. Vse to rezultira v strokovni rasti. Srečajo se 6-krat letno, sodelujejo z zunanjim okoljem, zavedajo se pomoči in vodenja pomočnice ravnateljice Tatjane Blaži, prav tako imajo zaledje ravnateljice, spodbuda in pomoč sta vedno na razpolago. Delo SSA je namenjeno pridobivanju novih izkušenj, deljenju primerov dobre prakse, da se delo z otroki opravlja vedno bolje. Strokovni delavci študirajo tudi strokovno literaturo.

Ravnateljica poudarja, da so SSA most med stroko in otrokom, to je najpomembnejša povezava, da dejavnosti izhajajo iz opazovanj delavcev, ki vidijo, kaj z otroki lahko delajo, torej uporabne vsebine.

Ravnateljica je povedala, da se SSA tudi strokovno izpostavljajo navzven in pokazala na vpogled strokovne članke iz revije Didakta, Vzgojiteljica in Šolski razgledi, ki vse predstavljajo delo SSA.

Vesna Polajnar je dodala, da so na aktiv prišle tudi strokovne delavke iz Nove Gorice in so bile presenečene nad tem, kaj vse se dela pri nas. Vrnili smo jim obisk in strokovne delavke so opazile, da je bilo že v tem času veliko povzeto in izposojeno od našega vrtca, že izvedene naloge so vzeli kot izziv in kot primere dobre prakse, kar dokazuje, da smo veliko pred drugimi vrtci.

Ravnateljica je dalje ugotavljala, da nam največji strošek predstavlja dislocirani oddelek Lom, ideja je, da bi v Lomu pridobili dodatne prostore, prosila je Urško Jerman za poročilo o rednem letnem vpisu. Ta pove, da je več otrok kot lani vpisanih za vstop s 1. 9. 2017, glede na oddelke, ki jih imamo, in na ta vpis ne bo možno sprejeti vseh. Dodaten problem je prostor v Snakovem, ki zaradi potreb lastnika stavbe ne bo več na voljo. Tudi dve telovadnici imamo zasedeni, težimo k temu, da bi bili prazni in uporabni kot telovadnici.

Neporavnane obveznosti staršev so okoli 13.000 evrov na letni ravni, starše Urška Jerman redno poziva tudi k dogovorom, a se ne odzivajo. Stanje pa je kljub temu zadovoljivo. Pojasnjuje, da odpis dolgov ni možen, dolgove moramo izterjati, odpišemo jih, če so neizterljive; starš si lahko pomaga le s CSD, kjer zaprosi za enkratno pomoč, ki jo sicer dobi, a običajno ne uporabi za poplačilo dolgov.

Ravnateljica je izpostavila še stopnjo izobrazbe v primerjavi števila delavcev z višješolsko/visokošolsko izobrazbo prejšnjih let in danes, opazen je velik dvig.

Metka Kočar je predstavila še finančni del poročila. Pozitivni rezultat, presežek prihodkov nad odhodki je višji kot lani zaradi varčevanja pri nabavi in spremembi koriščenja prehrane zaposlenih. Tržna dejavnost (prodaja kosil in oddaja telovadnice) znaša le 1,5 odstoteka. Zato tudi ne dosegamo praga za davčne zavezance (50.000 evrov) in bi morda lahko razmišljali o izstopu iz sistema DDV. Predlaga da se počaka, če bo trend tudi drugo leto enak in se potem reagira.

Dobili smo nekaj donacij. Donacije iz naslova 0,5 % dohodnine smo porabili za ograjo enote Palček, za naprej se zbira za igrala in ograjo v enoti Deteljica. Odhodki so se zvišali na področju plač, tudi naslednje leto se pričakuje zvišanje plač in regresa za letni dopust za najnižje plačne razrede, sproščena so napredovanja v nazive.

Metka Kočar predlaga, da se presežek prihodkov nad odhodki uporabi za opravljanje in razvoj dejavnosti v primeru, da bi bilo potrebno korigirati cene programov.

Pripomb na nobenega izmed dveh delov poročila ni bilo.

**SKLEP:** Svet zavoda Vrtca Tržič je soglasno sprejel Letno poročilo Vrtca Tržič za leto 2016.

Ad 5.

Metka Kočar je predstavila finančni plan, in sicer kako smo načrtovali prihodke in odhodke. Večjih odstopanj od leta 2016 ni, če ne bo kakih nepredvidenih premikov v tržni dejavnosti, bodo stanja kot predvidena na podlagi razmerij za leto 2016. Predstavila je še predvidene investicije.

Vprašanje je imela Mira Čemažar, in sicer glede načrta razvojnih programov do leta 2021– vidi, da preplastitev tal s ploščicami pri najmlajših, omenjena na prejšnji seji, ni vključena. Poudarja, da ploščice res niso primerne. Tudi Andreja Pogačnik je izpostavila problem dotrajanega parketa v telovadnici v enoti Deteljica. Metka Kočar pove, da je načrtovan sestanek, kjer se bo konkretno določilo investicije in da bodo predlogi prediskutirani na sestanku.

Marija Langus je vprašala glede dograditve evakuacijskih stopnic, če se jih lahko vključi v plan. Ravnateljica pove, da se je pomočnica ravnateljice dogovarjala s hišnikom o reševanju prav tega problema.

Nevenka Cotelj je poudarila, da se iz 12.000 evrov za naslednje leto za obogatitvene dejavnosti krije tudi detekcija logopedskih težav.

Finančni plan se bo v delu razvojnih programov dopolnil z obnovo parketa v enoti Deteljica, ploščic na terasi in evakuacijske poti v enoti Palček.

**SKLEP:** Svet zavoda Vrtca Tržič je potrdil Finančni plan za leto 2017.

Ad 6.

Jure Zadnikar je predstavil kriterije ministrstva, po katerih svet zavoda ocenjuje delo ravnateljice, in pozval k predlogom ocen realizacije. Realizacija obsega programa je po mnenju strokovnih delavcev 100-odstotna in zato se prisodi vseh 25 %. Tudi kriterij izvedbe programa je polno zapolnjen, razvojna naravnanost prav tako. Zagotavljanje materialnih pogojev je v danih pogojih zadoščeno, zato so bili določeni polni odstotki in ugotovljena ocena dela ravnateljice 100 %.

Ad 7.

Ravnateljica je predstavila zadevo glede prošnje za dopust s strani strokovne delavke Ksenje Jeram, ki je lani zaprosila za udeležbo na delavnici telesno-emocionalne terapije. To ji je bilo lani odobreno pod pogojem, da pripravi izobraževanje za strokovne delavce. Poudari, da več strokovnih delavcem pripravlja vsebine za kolektiv. Ista delavka je ponovno zaprosila za enako izobraževanje, torej ne gre več le za enkratni dogodek. Meni, da do drugih delavcev to postopanje ni pravično, saj nimajo vsi možnosti oz. je vsi ne koristijo. Je mnenja, da se delavki omogoči koriščenje lastnega letnega dopusta, saj je že to organizacijski zalogaj in dobra volja njenih sodelavcev, kar ji je tudi predlagala. Delavka se ni strinjala z rešitvijo. Delavka si želi 5-dnevnega brezplačnega dopusta, ki ji ga ravnateljica ni odobrila in se obrača na svet zavoda, na katerega je delavka naslovila prošnjo.

Svet zavoda izraža mnenje, da je že koriščenje lastnega dopusta dobrodošla gesta.

Strokovne delavke povedo, da jim je vedno ponujena možnost izobraževanj v delovnem času, kdor želi, se lahko izpopolnjuje po predvidenem planu izobraževanj. Andreja Pogačnik je imela enak interes za neko drugo izobraževanje, dobila je priporočilo, naj se zaenkrat obrne na delavko, ki je na tovrstnem izobraževanju že bila.

Ravnateljica poudarja, da si ne želi individualizma, ampak se skupaj načrtuje.

Svet zavoda izraža podporo ge. ravnateljici pri njeni odločitvi na podlagi zakonskih predpisov.

Ad 8.

- Senta Lorenčič je izpostavila vprašanje odprtosti zunanjega WC-ja na igrišču enote Deteljica. Je veliko igrišče in problem uriniranja je bil lani opazen in podano vprašanje staršev glede reševanja tega problema na vodstvo vrtca. S strani vrtca je bilo staršem sporočeno, da zunanji WC ne more biti odprt. Anže Perčič meni, da je treba problem izpostaviti in reševati najprej med starši, enako meni Mira Čemažar, skrbnica Registra tveganj Vrtca Tržič. Andreja Pogačnik dodaja, da je treba razmišljati o bivanju na prostem, opozoriti starše, naj spomnijo otroka, da gre ob odhodu iz vrtca še lulat. V vsakem primeru pa se poziva starše, naj navajajo otroke na bivanje na prostem. Za najmanjše, ki se odvajajo od pleničk, pa velja vsaj, da za malo potrebo, ki je pri njih res mala, zapustijo igrišče, ki ga tudi obkrožajo zelene površine.

- Urška Jerman je dodala, da so vsako leto težave s prejemom otrok po 1. 9, torej med letom, Pravilnik o sprejemu otrok pa ne definira nekaterih situacij, ki jih zadnja leta opažamo, zato bi morali pripraviti spremembe pravilnika. Želi si, da bi jih pripravili do novega šolskega leta, pravilnik pa sprejema občinski svet. Prosi za sklep sveta zavoda.

**SKLEP:** Svet zavoda se strinja s pričetkom priprav za spremembe Pravilnika o sprejemu otrok.

- Urška Jerman je povedala, da je glede plačevanja varovanja in prenosa alarmnega signala v enotah Vrtca Tržič govorila z vodjo urada za gospodarstvo in družbene dejavnosti, g. Vidom Megličem. Dilem glede enote Križe ni (saj mora biti tovrstno varovanje zagotovljeno zaradi uporabnega dovoljenja). Alarm v enoti Palček pa razen stroška nima nobenih drugih posledic. Jure Zadnikar je omenil opcijo, da lahko alarm ostane, a da se ne plačuje prenosa signala na Sintal (letno je to nekaj manj kot 700 evrov), temveč se sprogramira javljanje ravnateljici, pomočnici ravnateljice, hišnikoma. Imetje je zavarovano, zato ni v povezavi s tem problemom. Mira Čemažar pove, da se je o tej temi diskutiralo tudi na aktivu enote Palček, saj da je izklapljanje alarma tudi psihična obremenitev za tisto, ki zjutraj odpira enoto.

- Urška Jerman je izpostavila še strošek z delovanjem oddelka v enoti Lom. Tam ima Vrtec Tržič en oddelek, osnovna šola pa jih ima več, oprema v kuhinji je inventar vrtca, kljub temu pa si delimo stroške polovično, ne sorazmerno na uporabo. Poleg tega pa so stroški relativno visoki. Hipotetično je izračunala, da ima Vrtec Tržič v uporabi 150 m2 od 550 m2. Dogovor o plačevanju 50 % stroškov je star in zanj niti ni več pogodbenih podlag. Ta strošek se nam šteje v ceno programa, torej je na plečih staršev, šole pa financira ministrstvo.

Jure Zadnikar in Nevenka Cotelj se strinjata, da se je o tej temi potrebno dogovoriti znova. Svet zavoda Vrtca Tržič predlaga pripravo dopisa za občino ustanoviteljico kot poziv k ureditvi sorazmerja plačil. Alternativa je tudi pridobitev dodatnega prostora za vrtec v enoti Lom.

- Ravnateljica je povedala, da je 9. junija praznovanje 40-letnice enote Križe. Svet zavoda je seznanila tudi z obiskom mednarodnih gostov od 20. do 24. marca 2017, program je pripravljen, temelji na našem kulturnem okolju in dediščini, medgeneracijskem sodelovanju z Domom Petra Uzarja, z obisk Zavoda za slepe in slabovidne Ljubljana. Vabljeni k ogledu spletne strani projekta <https://throughdemocracytoliteracy.wordpress.com/> in samega tedenskega dogodka v izvedbi Vrtca Tržič <https://teacherstrainingeventintrzicslovenia.wordpress.com/>

- Mira Čemažar je vprašala glede klančin za na pločnik, tudi že omenjene teme prejšnjih sej sveta zavoda. Jure Zadnikar predlaga pripravo dopisa za občino ustanoviteljico.

- g. Kramarič je nagovoril ženske ob 8. marcu in v imenu moških vsem čestital ob tem prazniku.

Zaključili smo ob 18.50.

Naslednja seja Sveta zavoda Vrtca Tržič bo 20. junija 2017.

Zapisnikar: Predsednik Sveta zavoda Vrtca Tržič

Kristina Lindav Jure Zadnikar

Ravnateljica Vrtca Tržič . mag. Nataša Durjava